ORDE do 27 de xullo de 2009 pola que se clasifica de interese tecnolóxico a Fundación Centro Tecnológico Textil.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 04/08/2009

Visto o expediente de clasificación da Fundación Centro Tecnológico Textil, con domicilio na Coruña.
Supostos de feito.
1. Fernando Blanco Álvarez, presidente do padroado da fundación, formulou solicitude de clasificación para os efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada na Coruña, o seis de febreiro de dous mil nove, ante o notario Francisco Manuel Ordóñez Armán, co número de protocolo trescentos catro, pola Xunta de Galicia, representada por Fernando Xabier Blanco Álvarez, conselleiro de Innovación e Industria; a Universidade de Santiago de Compostela, representada por Agustín Merino García, vicerreitor adxunto; a Universidade da Coruña, representada polo reitor José María Barja Pérez; a Universidade de Vigo, representada por José Cidrás Pride, vicerreitor de Planificación; Adolfo Domínguez, S.A. representada por Juan Manuel Fernández Novo; Bimba & Lola, S.L., representada por María Teresa Pérez Vaquero; Caramelo Gestión, S.L., representada por Fernando Maudo Arranz; Cortefiel, S.A., representada por Ignacio Sierra Armas; Industria de Diseño Textil, S.A. (Inditex), representada por Antonio Abril Abadín; PikolinoŽs Intercontinental, S.A., representada por Juan Perán Ramos; Roberto Verino
Difusión, S.A., representada por Míriam Martínez García, e por Sociedad Textil Lonia, S.A., representada por Josefina Domínguez Fernández.
3. Segundo consta no artigo sete dos seus estatutos, a fundación ten por obxecto contribuír ao fortalecemento, potenciación, crecemento e avance da competitividade no ámbito das tecnoloxías da cadea téxtil, confección, moda e calzado, mediante o logro da excelencia na investigación e o desenvolvemento tecnolóxico. De xeito prioritario, este obxecto concretarase na construción, dotación de recursos, posta en marcha, organización e xestión do Centro Tecnológico Textil.
Outros fins específicos da fundación serán:
a) Produción, promoción e divulgación do coñecemento, especialmente no campo das tecnoloxías de aplicación á cadea téxtil, calzado, confección e moda, así como a formación de persoal técnico e científico experto en tales tecnoloxías.
b) Fomento de colaboracións académicas, científicas con universidades, e centros de investigación estatais e estranxeiros, especializados en tecnoloxías de aplicación á cadea téxtil, calzado, confección e moda.
c) Establecemento de colaboracións e outros mecanismos de cooperación, na forma que legalmente proceda, coas administracións públicas e o sector privado nas materias propias da súa actividade, para a mellora da súa capacidade tecnolóxica.
d) Achegamento, confluencia e coordinación da investigación básica e aplicada, operando como centro de transferencia de tecnoloxía cando resulte procedente.
e) Organización de encontros e reunións científico-tecnolóxicos de ámbito autonómico, estatal e internacional.
f) Calquera outra finalidade que o padroado considere de interese para os beneficiarios da fundación e que contribúa ao cumprimento dos fins fundacionais.
4. O padroado inicial da fundación, que consta en la escritura de constitución, está integrado polo conselleiro de Economía e Industria da Xunta de Galicia; o director xeral de Investigación, Desenvolvemento e Innovación, da Xunta de Galicia; o director xeral de Promoción Industrial e Sociedade da Información, da Xunta de Galicia; e polas seguintes entidades: Universidade de Santiago de Compostela; Universidade da Coruña; Universidade de Vigo; Adolfo Domínguez, S.A.; Bimba & Lola, S.L.; Caramelo Gestión, S.L.; Cortefiel, S.A.; Industria de Diseño Textil, S.A.; PikolinoŽs Intercontinental, S.A.; Roberto Verino Difusión, S.A.; e Sociedad Textil Lonia, S.A.
5. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de clasificación como de interese tecnolóxico da Fundación Centro Tecnológico Textil, dado o seu obxecto e finalidade polo que, véndose cumpridos os requisitos exixidos na Lei 12/2006, do 1 de decembro, de fundacións de interese galego, e segundo establece o artigo 32.1º e 2 do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede á súa clasificación como de interese tecnolóxico e a súa adscrición á Consellería de Economía e Industria.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º.c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, corresponde a esta consellería a clasificación da fundación e a adscrición á consellería correspondente, que exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día vinte e un de xullo de dous mil nove.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 12/2006, do 1 de decembro, de fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar de interese tecnolóxico a Fundación Centro Tecnológico Textil, adscribíndoa á Consellería de Economía e Industria, que exercerá plenamente o protectorado sobre ela.
Santiago de Compostela, 27 de xullo de 2009.
Alfonso Rueda Valenzuela
Conselleiro de Presidencia, Administracións Públicas e Xustiza